# Prancūzėjė

|  |  |
| --- | --- |
|  |  |
| République Française |
|

|  |  |
| --- | --- |
|  |  |
| Prancūzėjės vieleva | Prancūzėjės gerbs |

 |
|

|  |
| --- |
| **Valstībėnis gimnos:** Prancūzėjės gimnos |

 |
|  |
|  |
| Valstībėnė kalba | prancūzu |
|  |
| Suostėnė | Parīžios |
|  |
| Dėdliausis miests | Parīžios |
|  |
| Valstībės vaduovā | Emanuelis Makrons Prezidėnts
Sébastien Lecornu Mėnėstros pėrmėninks  |
|  |
| Pluots  - Ėš vėsa  - % ondėns |   643 427 km² (41) 0,26% |
|  |
| Gīventuoju  - 2006 lėipa (pruogn.)  - Tonkoms |   62 752 136 (20) 97,53 žm./km² (76) |
|  |
| BVP  - Ėš vėsa  - BVP gīvėntuojou | 2006 (pruogn.) 1 871,00 mlrd. $ (7) 30 100 $ (23) |
|  |
| Valiota | Euras |
|  |
| Čiesa zuona  - Vasaras čiesos | UTC+1 (CET) UTC+2 |
|  |
| Naprīgolnoms ikorta | Verdena taika 843 |
|  |
| Interneta kuods | .fr |
|  |
| Šalėis tel. kuods | +33 |

**Prancūzėjės Respoblėka**, **Prancūzėjė** (prancūzėškā *République Française, La France*) īr šalės Euruopuo, ES ė NATO narė. Prancūzėjės krontus skalaun Atlanta ondėnīns ė Vėdoržemė jūra. Pėitūs tor robežio so Ispanėjė, šiaurie so Vuokītėjė, Belgėjė, Lioksemborgo, Šveicarėjė, Monako, Andora, vuo rītūs - so Italėjė. Diel terituorėjės skvarmas patīs prancūzā sava šali čiesās vadėn šešėkompio (*L'Hexagone*).

Prancūzėjės pavadėnėms kėlėma ėš franku, vėinuos germanu gėntėis, varda. Frankā dabartėnės Prancūzėjės terituorėjuo pasėruodė ė anon ožvaldė pu Vakarū Ruomas Imperėjės žlogėma.

## Istuorėjė

Pėrmė̄jė rašītėnē šaltenē, karėi pateik žėniū aplė Prancūzėjės terituorėjuo gīvenosės gėntis, īr graikū. Maždaug nu Žalvarė omžiaus dabartėnės Prancūzėjės terituorėjė bova apgīvendėnta galu (keltu gėntės).

I. o. pr. Kr. vėdorie Ruoma ožkariava Galėjė, ale V o. dabartėnė Prancūzėjės terituorėjė palėka glabna Franku valstībės dalėm.

Vagol Verdena sotarti 843 m. sokorta Vakarū Frankū karalīstė ožjiemė terituorėjė, paviedė i dabartėnės Prancūzėjės. Nu X. o. šalės praded vadėntėis Prancūzėjė. Ligė XII o. vėdorė šalie vīrava feuodalėnis sosėskaldīms.

1337 m. prasėdiejė Šėmtmetėnė vaina, katra so pertraukuom troka mažne 100 metū. Anamė baisē pasireiškė toukart da paprasta valstėitė Žana d'Ark. Ta vaina bova paskojis karaliaus Karuolė VII žėngsnis vėinėjont Prancūzėjė - ėšvėjos onglos iš Prancūzėjės žėmiu bova galotėnā pripažėnta karaliaus valdžia ė prietėlems atsėrada tautėnės savėmuonės jausmos. Vaina pasibėngė 1457 m.

1792 m. ivīka Dėdliuojė Prancūzėjės revoliucėjė, par katruo šalės palėka respoblėka. 1799 m. valdžė i sava ronkas pajiemė Napoleuons Buonaparts, katros miegėna ožkariautė vėsa Euruopa.

## Puolitėnė sėstėma

Dabartėnė kuonstitucėjė bova prijėmta 1958 m. siejės 28 d.

Istatīmu leidamuojė valdžė - Naciuonalėnė Asambliejė (*Assemblée Nationale*), katruo dėrb 5 metū kadencėjė ėšrinktė deputatā. Dalės istatīmū leidžiamuosės valdžiuos prigol Senatou.

## Geuograpėjė

Prancūzėjē būdėngė baisē ivairūs kraštuovaizdē, pradedont nu pakrontės līgomū šiaurie ė vakarūs, kor Prancūzėjė skalaun Šiaurės jūra ė Atlanta ondėnīns, bėngont kalnū grondėniem pėitūs (Pirienā) ė pėitrītiūs (Alpės), kor īr aukštiausė Euruopas vėršokalnė - Muonblans (4810 m).

Tarp tū kraštuovaizdiu isiterposės līgomas ė kalnā, tuokėi kāp *Cėntrėnis masīvs* a *Vuogiezā* ė ėš anū ėštekontiu opiū baseinā - Luaras, Ruonas, Garuonas ė Senas.

## Admėnėstracėnis soskėrstīms

*Francia*, 1703
Prancūzėjė soskėrstīta i 13 žemīnėnės Prancūzėjės regijuonus (*région de France métropolitaine*) ė 5 ožjūrė regijuonus (*régions d’outre–mer*). Regijuonus sodara 100 departamėntu. Tēpuogė īr kuolektīvėnės terituorėjės (*Collectivités territoriales*) ė pėitėnės ė antarktėkas terituorėjės.

Žemīna terituorėjės:

* Akvėtanėjė-Lėmozens-Puatū-Šarants (*Aquitaine-Limousin-Poitou–Charentes*)
* Bretanė (*Bretagne*)
* Borgondėjė-Franš-Kontie (*Bourgogne-Franche–Comté*)
* Cėntros (*Centre*)
* Elzasos-Šampanė-Ardienā-Lotaringėjė (*Alsace-Champagne–Ardenne-Lorraine*)
* Il de Fransos (*Île–de–France*)
* Kuorsėka (*Corse*)
* Langeduoks-Rosėjuons-Vėdorė Pėrienā (*Languedoc–Roussillon-Midi–Pīrénées*)
* Luaras kraštos (*Paīs–de–la–Loire*)
* Nuormandėjė (*Normandie*)
* Overnė-Ruona-Alpės (*Auvergne-Rhône–Alpes*)
* Provansos-Alpės-Žīdrāsis kronts (*Provence–Alpes–Côte d’Azur*)
* Šiaurė-Pa de Kalie-Pėkardėjė (*Nord–Pas–de–Calais-Picardie*)

Ožjūrė departamėntā (*Départements d’outre mer*):

* Gvadelopa,
* Prancūzėjės Gviana,
* Martėnėka,
* Majuots,
* Rejonjuons.

## Miestā

Parašītė dėdliausė šalėis miestā vagol gīvėntuoju skaitlio.

1. Parīžios (prancūzėškā *Paris*), 13 114 718 gīv.
2. Lijons (prancūzėškā *Lyon*), 2 280 845 gīv.
3. Marselis (prancūzėškā *Marseille*), 1 873 270 gīv.
4. Lilė (prancūzėškā *Lille*), 1 510 079 gīv.
5. Tulūza (prancūzėškā *Toulouse*), 1 454 158 gīv.
6. Bordo (prancūzėškā *Bordeaux*, 1 363 711 16 gīv.
7. Nants (prancūzėškā *Nantes*), 1 011 020 gīv.
8. Strasbūrs (prancūzėškā *Strasbourg*, 853 110 gīv.
9. Monpeljė (prancūzėškā *Montpellier*), 801 595 gīv.
10. Rens (prancūzėškā *Rennes*), 755 668 gīv.

## Akuonuomėka

Prancūzėjės akuonuomėka vertėnama kāp devėnta aba dešėmta vagol dėdoma svieta. Svieta Prekības Organizacėjės doumenīm, Prancūzėjė vagol ekspuorta apėmtis 2009 m. ožjiemė 6 vėita. Prancūzėjė palėikt svarbė kondoulėnės energėjės dėrbėntuojė. Terp G7 šaliū īr mažiausē onglėis dijoksėdo tročėjonti valstībė.

Prancūzėjė ožjėm pėrma vėita vagol torėstu skaitlio - šali 2018 m. aplonkė 89,4 mln. torėstu.

## Demuograpėjė

Nu prīšistuorėnė čiesa Prancūzėjė bova prekības, mėgracėju ėr isiveržėmū šakėnė. Ketorės pagrėndėnės Euruopas etnėnės gropės - pruokeltā, keltā (galā ė bretuonā), luotīnā ė germanā (frankā, borgundā, vikingā, vestguotā) maišies tarposavie. Vuo nu XIX o. prasėdiejė nauja mėgrantu bonga, daugiausē anėi bova italā, ispanā, belgā, puortugalā, lėnkā, armienā, tēpuogė žīdā iš Rītū Euruopas.

Pu Ontruosės svieta vainuos prasėdiejė ganietėnā dėdlė imigracėjė ėš Tretiuojė svieta šaliū, īpatingā daug prieteliu atvīka ėš bovosiu Prancūzėjės koluonėju. Vėsas tuos imigracėju bongas padėrba Prancūzėjė etnėškā vėina ėš ivairiausiū Euruopas šaliū. Nepaisont tuo, vės dar gajos Prancūzėjės, kāp galu valstībės, stereotėps. Pažīmietėna tēpuogė tas, ka imigrantā ėš kėtū Euruopas valstībiū grētiau integrounas i valstībės akuonuomėni, koltūrėni ė suocēlėni gīvenėma, nekāp Tretiuojė svieta šaliū atvīkielē.

Vagol gīventuojū skaitlio Prancūzėjė užjem tretė vėita Euruopuo pu Rosėjės ė Vuokītėjės.

Krėkštiuonē sodara aplė 51,1 %, musulmuonā 5,6 %, žīdā 0,8 % gīvėntuoju.

Prancūzėjės sėmbuolis - Eifelė buokšts Parīžiou
## Koltūra

Prancūzėjės koltūra neabejuotėnā īr vėina iš dėdliausiū, seniausiū ė vairiausiu Euruopas koltūru. Prancūzėjės koltūrėnės puozicėjės bova ėškėvuotas da vėdoromžēs. Ipatėngā Prancūzėjės koltūrėnis vaidmou sostėpriejė XVII o., katros Euruopuo laikuoms Prancūzėjės omžiom. Prancūzėjės karaliaus dvars vėsā Euruopā diktava madas ė taisīklės (maduos, tēpuogė ė mena repotacėjė, Parīžios siekmėngā ėšlaika ligė pat dabartėnė čiesa). Būtent toukart prancūzū kalba patapa vėsū cėvėlėzoutu aristuokratū, dėpluomatu ė paprastiausē ėšsėlavėnosiu prieteliu bėndravėma kalba.

Ė šėndėi Prancūzėjuo gal atrastė daugībė arkitektūras pamėnklu - nu ruomantėkas ligė muodernėzma. Prancūzėjės intelektualėnis gīvenėms klestė jau nu XVIII o. enciklopedisū čiesu. XIX ė XX o. sandūruo dailie ivīka dėdlės reikšmies pruoveržis - sosėkūrė impresiuonėstu muokīkla, katruos ožvado tapa Kluods Muonė. Žīmiausis anuo abruozdos - „Ondėns lelėjės“.

Prancūzū literatūras istuorėjuo vielgė gauso svieta garsa pavardiū. Ožtėnk pamėnavuotė „Trėjū moškėitėninku“ ė „Grafa Muontekrista“ autuorio Aleksandra Diuma, „Parīžiaus katedras“ autuorio Vėktuora Hugo arbe „20 000 mīliū pu ondėnio“ autuorio Žiuli Verna. Ėš feluosuopu mėlžėnėška duovi Vakarū fėluosuopėjē palėka Renė Dekarts, Paskalis, Mėšelis Fuko, Žans Polis Sartros, Albers Kamiu ė kėtė.

### Spuorts

Prancūzėjuo kuožnās metās īr organėzounams *Tour de France*. Tēpuogė tonkē žaidams fotbuols, Prancūzėjė tor magtīngas fotbuola ė krepšėnė kuomandas. Prancūzėjuo 1938 m. vīka III svieta fotbuola čempijuonats, 1960 m. – I Euruopas fotbuola čempijuonats, 1984 m. – VII Euruopas fotbuola čempijuonats, 1998 m. – XVI svieta fotbuola čempijuonats, 2016 m. - XV Euruopas fotbuola čempijuonats.

Parīžiuo do sīkio organėzoutas Olimpėnės žaidīnės: 1900 ė 1924 m., vuo 2024 m. žaidīnės Parīžiuo vīks treti sīki.

## Nūruodas

* Oficiali Prancūzėjės Prezidėntūras svetainė (onglu, ispanu, prancūzu ė vuokītiu kalba)
* Internetėnė svetainė aplė Prancūzėjė (onglu, ispanu, prancūzu ė vuokītiū kalba)
* Prancūzėjės gėds: infuormacėjė torėstams (onglu kalba)
* Internetėnė svetainė aplė Prancūzėjės koltūra (prancūzu kalba)
* Prancūzu koltūras cėntros (lietoviu ė prancūzu k.)
* Prancūzėjės ambasada Lietovuo
* Uorā Prancūzėjuo

---

|  |
| --- |
| **Žemīnā** |
|
Antarktėda | Afrėka | Australėjė ėr Okeanėjė | Azėjė | **Euruopa** | Pėitū Amerėka | Šiaurės Amerėka |
| **Euruopa** |
|
Airėjė | Albanėjė | Andora | Armienėjė | Austrėjė | Azėrbaidžians | Baltarosėjė | Belgėjė | Bosnėjė ėr Hercuogovėna | Bulgarėjė | Čekėjė | Danėjė | Estėjė | Graikėjė | Grozėjė | Islandėjė | Ispanėjė | Italėjė | Jongtėnė Karalīstė | Joudkalnėjė | Kėpros | Kroatėjė | Latvėjė | Lėnkėjė | Lichtenštėins | Lietova | Lioksemborgs | Malta | Moldavėjė | Muonaks | Nīderlandā | Norvegėjė | Portugalėjė | Prancūzėjė | Romonėjė | Rosėjė | San Marins | Serbėjė | Slovakėjė | Slovienėjė | Soumėjė | Šiaurės Makeduonėjė | Švedėjė | Šveicarėjė | Torkėjė | Okraina | Vatikans | Vengrėjė | Vuokītėjė |